b'\n_START_ARTICLE_\nAlice Voinescu\n_START_SECTION_\nDate biografice\n_START_PARAGRAPH_\nSe na\xc8\x99te la 10 februarie 1885 la Turnu Severin \xc3\xaentr-o familie de intelectuali (tat\xc4\x83l s\xc4\x83u era avocatul Sterie Steriadi, doctor \xc3\xaen Drept la Paris iar mama, Massinca Poenaru-descendent\xc4\x83 a lui Petrache Poenaru). La v\xc3\xa2rsta de cinci ani \xc8\x99tia deja s\xc4\x83 citeasc\xc4\x83 \xc3\xaen limbile rom\xc3\xa2n\xc4\x83 \xc8\x99i german\xc4\x83, iar la \xc8\x99ase ani \xc3\xaenva\xc8\x9b\xc4\x83 limba francez\xc4\x83. Are profesori particulari care o vor \xc3\xaendruma \xc3\xaen \xc8\x99tiin\xc8\x9bele exacte \xc8\x99i umaniste. La v\xc3\xa2rsta de 15 ani cite\xc8\x99te Imitatio Christi. A studiat la Facultatea de Litere \xc8\x99i Filozofie de la Bucure\xc8\x99ti unde audiaz\xc4\x83 cursurile lui Titu Maiorescu, Constantin R\xc4\x83dulescu-Motru- este nepoata acestuia -, Pompiliu Eliade, Mihail Dragomirescu, Nicolae Iorga, etc. \xc3\x8en 1908 \xc3\xae\xc8\x99i ia licen\xc8\x9ba \xc3\xaen filozofie cu Maiorescu, iar la insisten\xc8\x9bele acestuia, familia o trimite la studii \xc3\xaen Germania \xc8\x99i Fran\xc8\x9ba pentru preg\xc4\x83tirea unui doctorat. \xc3\x8en 1909, la Leipzig audiaz\xc4\x83 cursurile lui Th. Lipps \xc8\x99i J. Volkelt, familiariz\xc3\xa2ndu-se \xc8\x99i cu filozofia lui H. Cohen. La Paris \xc3\xaei audiaz\xc4\x83 pe L. Brunschvieg, A. Lalande, G. Dumas \xc8\x99i V. Delbos. La Universitatea din Marburg \xc3\xael audiaz\xc4\x83 pe H. Cohen \xc8\x99i se \xc3\xaemprietene\xc8\x99te cu N. Hartmann. \xc3\x8en 1913 ob\xc8\x9bine doctoratul \xc3\xaen filozofie la Sorbona, sub \xc3\xaendrumarea lui L. Levy-Bruhl. Teza sa de doctorat a fost publicat\xc4\x83 \xc3\xaen Fran\xc8\x9ba fiind apreciat\xc4\x83 \xc3\xaen lumea academic\xc4\x83 occidental\xc4\x83. I se propune o catedr\xc4\x83 la o universitate din SUA \xc8\x99i un post de lector la Paris pe care le refuz\xc4\x83, c\xc4\x83s\xc4\x83torindu-se \xc3\xaen Rom\xc3\xa2nia cu avocatul Stello Voinescu \xc3\xaen 1915. \xc3\x8en 1922 devine profesor titular de estetic\xc4\x83 \xc8\x99i istoria teatrului la Conservatorul de Art\xc4\x83 Dramatic\xc4\x83 din Bucure\xc8\x99ti. \xc3\x8entre 1925-1939, Alice Voinescu a fost invitat\xc4\x83 la reputatele decade de la Pontigny din Fran\xc8\x9ba unde a cunoscut o serie de personalit\xc4\x83\xc8\x9bi de v\xc3\xa2rf din cultura francez\xc4\x83, cu unele dintre acestea \xc3\xaentre\xc8\x9bin\xc3\xa2nd ulterior numeroase coresponden\xc8\x9be. La \xc3\xaentoarcerea din Fran\xc8\x9ba, \xc3\xaen 1930 \xc8\x99i 1932, viziteaz\xc4\x83 Vene\xc8\x9bia \xc8\x99i Floren\xc8\x9ba, unde are revela\xc8\x9bia artelor plastice. \xc3\x8en 1936 c\xc4\x83l\xc4\x83tore\xc8\x99te \xc3\xaen Marea Britanie, cu scopul de a stabili \xc3\xaen Rom\xc3\xa2nia o organiza\xc8\x9bie religioas\xc4\x83 dup\xc4\x83 modelul "grupului Oxford". \xc3\x8entre 1932 \xc8\x99i 1942 realizeaz\xc4\x83 o serie de conferin\xc8\x9be radiofonice pe subiecte culturale \xc8\x99i feministe, conferin\xc8\x9be care i-au atras aten\xc8\x9bia \xc8\x99i lui Tudor Arghezi. \xc3\x8en 1936 contribuie cu articole la Istoria Filozofiei Moderne, publicat\xc4\x83 de Societatea Rom\xc3\xa2n\xc4\x83 de Filozofie. De acum \xc3\xaenainte se va axa doar pe teatru \xc8\x99i reprezent\xc4\x83ri dramatice. \xc3\x8entre 1939-1940 lucreaz\xc4\x83 la un volum despre patru dramaturgi contemporani (Wedekind, Pirandello, Shaw \xc8\x99i Claudel). A condus catedra de istoria literaturii dramatice la Conservatorul de Art\xc4\x83 Dramatic\xc4\x83 \xc8\x99i Muzic\xc4\x83 din Bucure\xc8\x99ti. _NEWLINE_Conferin\xc8\x9bele sale erau considerate adev\xc4\x83rate prelegeri de umanism. Cursurile sale universitare acopereau dramaturgia clasic\xc4\x83 francez\xc4\x83, tragedia greac\xc4\x83 \xc8\x99i drama elisabetan\xc4\x83 (cu prec\xc4\x83dere Shakespeare). A \xc8\x9binut \xc8\x99i cursuri de sociologie la \xc3\x8enalta \xc8\x98coal\xc4\x83 de Asisten\xc8\x9b\xc4\x83 Social\xc4\x83, milit\xc3\xa2nd penru emanciparea \xc8\x99i educarea femeilor. _NEWLINE_\xc3\x8en 1940 ia atitudine public\xc4\x83 \xc3\xaempotriva asasin\xc4\x83rii lui N. Iorga de c\xc4\x83tre legionari. _NEWLINE_\xc3\x8en 1948 a fost pensionat\xc4\x83. A afirmat c\xc4\x83 O \xc8\x9bar\xc4\x83 care \xc3\xae\xc8\x99i reneag\xc4\x83 trecutul, nu are viitor._NEWLINE_\xc3\x8en 1951 este arestat\xc4\x83 f\xc4\x83c\xc3\xa2nd un an \xc8\x99i \xc8\x99apte luni de \xc3\xaenchisoare, urma\xc8\x9bi de domiciliu obligatoriu \xc3\xaen satul Coste\xc8\x99ti din apropierea localit\xc4\x83\xc8\x9bii T\xc3\xa2rgu-Frumos, unde r\xc4\x83m\xc3\xa2ne p\xc3\xa2n\xc4\x83 \xc3\xaen ianuarie 1954 \xc3\xaen condi\xc8\x9bii grele. Este ajutat\xc4\x83 de prieteni, de Rarince\xc8\x99ti, de Mariana Dumitrescu, so\xc8\x9bia compozitorului Ion Dumitrescu (vezi Scrisorile de la Coste\xc8\x99ti). Tot \xc3\xaen 1951 copiile r\xc4\x83mase de la studiul Eschil, sunt distruse de comuni\xc8\x99ti. La interven\xc8\x9biile scrise ale lui Tudor Vianu, Mihail Jora (care \xc3\xae\xc8\x99i pierduse \xc8\x99i el catedra de la Conservator), Perpessicius, Florica Muzicescu, Camil Petrescu, Victor Eftimiu sau Vasile Voiculescu, precum \xc8\x99i la interven\xc8\x9bia lui Petru Groza, este eliberat\xc4\x83, tr\xc4\x83ind cu o pensie modic\xc4\x83 \xc8\x99i din traduceri (din limbile englez\xc4\x83 \xc8\x99i german\xc4\x83-Kleist, Mann etc.). Continu\xc4\x83 s\xc4\x83 \xc3\xae\xc8\x99i ajute apropia\xc8\x9bii \xc8\x99i c\xc3\xa2\xc8\x9biva tineri discipoli, fie financiar, fie prin scris. Se stinge \xc3\xaen noaptea de 3 spre 4 iunie 1961. In diferite ocazii, Alexandru Paleologu a scris elogios despre Alice Voinescu, socotind-o cea mai mare oratoare pe care a ascultat-o.\n_START_SECTION_\nOpera\n_START_PARAGRAPH_\nOpera \xc8\x99i activitatea i-au fost reapreciate postum._NEWLINE_La \xc3\xaenceputul anului 1983, criticul \xc8\x99i comparatistul Dan Grigorescu se ocup\xc4\x83 de republicarea \xc8\x99i \xc3\xaengrijirea unor volume de estetic\xc4\x83 \xc8\x99i istoria teatrului. Dup\xc4\x83 Revolu\xc8\x9bia din 1989, Maria Ana Murnu public\xc4\x83 scrisorile morale \xc8\x99i Jurnalul (editura Albatros, 1997), acesta din urm\xc4\x83, prefa\xc8\x9bat de Alexandru Paleologu, cuprinz\xc3\xa2nd critici la adresa regimului sovietic (fragmente de jurnal apar \xc8\x99i \xc3\xaen volumul lui Stelian T\xc4\x83nase, Anatomia mistific\xc4\x83rii). Cazul Voinescu este, \xc3\xaen acest sens, similar \xc3\xaentruc\xc3\xa2tva cu cel al filozofului Lucian Blaga, a c\xc4\x83rui forma\xc8\x9bie se deta\xc8\x99a puternic de concep\xc8\x9biile materialiste promovate \xc8\x99i sus\xc8\x9binute de noul regim din Rom\xc3\xa2nia._NEWLINE_Monica Lovinescu:_NEWLINE_\xe2\x80\x9eT\xc4\x83cerea exemplar\xc4\x83 \xc8\x99i suferin\xc8\x9ba asumat\xc4\x83 de Alice Voinescu dezv\xc4\x83luie o cert\xc4\x83 noble\xc8\x9be a \xc3\xaempotrivirii, cultura fiind verificat\xc4\x83 cu riscurile pe care le presupune. Aceste riscuri, Alice Voinescu le-a \xc3\xaenfruntat cu o simplitate ce venea de la g\xc3\xa2nditorii greci, la \xc8\x99coala c\xc4\x83rora ucenicise. Locul ocupat de Alice Voinescu \xc3\xaen cultura rom\xc3\xa2neasc\xc4\x83 nu e unul de \xc3\xaempliniri orgolioase. Toat\xc4\x83 opera ei respir\xc4\x83 o onestitate intelectual\xc4\x83 at\xc3\xa2t de deplin\xc4\x83, \xc3\xaenc\xc3\xa2t o anumit\xc4\x83 sfial\xc4\x83, un fel de ascez\xc4\x83 cucernic\xc4\x83 par a o \xc3\xaenv\xc4\x83lui. Ca \xc8\x99i Mircea Vulc\xc4\x83nescu, Alice Voinescu este dintre personalit\xc4\x83\xc8\x9bile \xc8\x9bin\xc3\xa2nd, mai degrab\xc4\x83, s\xc4\x83 se d\xc4\x83ruiasc\xc4\x83 semenilor dec\xc3\xa2t unei opere personale. Erau prea multe de f\xc4\x83cut \xc3\xaen cultura noastr\xc4\x83 modern\xc4\x83 \xc8\x99i prea pu\xc8\x9bin timp pentru unii-rari-s\xc4\x83 nu considere c\xc4\x83 l-ar risipi consacr\xc3\xa2ndu-l operelor complete\xe2\x80\x9d_NEWLINE_Ar\xc8\x99avir Acterian:_NEWLINE_\xe2\x80\x9eAlice Voinescu a fost pentru mul\xc8\x9bi oameni din jurul ei un balsam. Generoas\xc4\x83, altruist\xc4\x83, cultivat\xc4\x83 ca pu\xc8\x9bine femei, plin\xc4\x83 de un anumit duh al unei anumite \xc3\xaen\xc8\x9belepciuni morale \xc8\x99i spirituale, ea -printre lec\xc8\x9biile sale inspirate de filozofie \xc8\x99i literatur\xc4\x83 dramatic\xc4\x83- ini\xc8\x9biase pe meleagurile noastre \xc8\x99i o mi\xc8\x99care a\xc8\x99a-zis oxfordist\xc4\x83. \xc3\x8en \xc8\x99edin\xc8\x9bele ce-au avut loc s\xc4\x83pt\xc4\x83m\xc3\xa2nal-destul de frecventate-, asculta confesii dramatice \xc8\x99i p\xc4\x83surile celor prezen\xc8\x9bi. Era o atmosfer\xc4\x83 de comuniune \xc3\xaen care profesoara Alice Voinescu \xc3\xae\xc8\x99i spunea p\xc4\x83rerea despre cele auzite\xe2\x80\x9d_NEWLINE_ (\xc3\xaen Jurnal.1929-1945/1958-1990, p.\xc2\xa0277, editura Humanitas, Bucure\xc8\x99ti, 2008)_NEWLINE_Alexandru Paleologu:_NEWLINE_\xe2\x80\x9e[...] gra\xc8\x9bia ei \xc3\xaenv\xc4\x83luitoare \xc8\x99i irezistibil\xc4\x83 de aici venea: din calitatea ei de mare \xc3\xaendr\xc4\x83gostit\xc4\x83. Deci, de mare aristocrat\xc4\x83.\xe2\x80\x9d_NEWLINE_Andrei Ple\xc8\x99u:_NEWLINE_\xe2\x80\x9e\xc3\x8emi dau foarte bine seama ce om de calitate trebuie s\xc4\x83 fi fost Alice Voinescu [...]. Alice Voinescu reprezint\xc4\x83 un tip uman disp\xc4\x83rut ast\xc4\x83zi, produs de o lume de asemena disp\xc4\x83rut\xc4\x83 [...]. Mare cititoare \xc8\x99i comentatoare harnic\xc4\x83 a lecturilor sale, angajat\xc4\x83 patetic \xc3\xaen traseele labirintice ale credin\xc8\x9bei, Alice Voinescu e unul dintre acele personaje benigne, cultivate, civilizate, pe care Rom\xc3\xa2nia interbelic\xc4\x83 le producea, adesea, \xc8\x99i pe care r\xc4\x83z\xc4\x83toarea comunist\xc4\x83 le-a lichidat nemilos, dezl\xc4\x83n\xc8\x9buit, f\xc4\x83r\xc4\x83 alt\xc4\x83 motiva\xc8\x9bie dec\xc3\xa2t utopia grosolan\xc4\x83 \xc8\x99i resentimentul. O gra\xc8\x9bioas\xc4\x83 \xc8\x99coal\xc4\x83 de fete intrat\xc4\x83 pe m\xc3\xa2na unor plutonieri.\xe2\x80\x9d_NEWLINE_ (\xc3\xaen Dilema veche, nr. 268, 3 aprilie 2009)\n_START_SECTION_\nJurnalul\n_START_PARAGRAPH_\nJurnalul lui Alice Voinescu cuprinde \xc3\xaensemn\xc4\x83ri despre perioada interbelic\xc4\x83 \xc8\x99i postbelic\xc4\x83, personalit\xc4\x83\xc8\x9bi ale culturii, \xc3\xaent\xc3\xa2lniri cu prietenii, printre care s-au num\xc4\x83rat de-a lungul vietii: Andr\xc3\xa9 Gide, Roger Martin du Gard, Paul Desjardins, Ernst Robert Curtius, Eugenio d\xe2\x80\x99Ors \xe2\x80\x93 la Pontigny, \xc3\xaen Fran\xc8\x9ba, iar \xc3\xaen Rom\xc3\xa2nia \xe2\x80\x93 Nicolae Iorga, Maruca Cantacuzino, George Enescu, Regina Maria, Marietta Sadova, Mircea \xc8\x98eptilici, Gala Galaction, Vladimir Ghika etc. A fost comparat imediat de criticii literari cu jurnalul unei alte intelectuale interbelice, Jeni Acterian. De altfel, Jeni Acterian era o mare admiratoare a lui Alice Voinescu, pentru modelul s\xc4\x83u de feminitate \xc8\x99i verticalitate moral\xc4\x83. Din p\xc4\x83cate, so\xc8\x9bul ei (Stello Voinescu - cunoscut avocat \xc3\xaen epoc\xc4\x83) a \xc3\xaen\xc8\x9beles-o prea pu\xc8\x9bin, prefer\xc3\xa2nd compania altor doamne, mai pu\xc8\x9bin dotate din punct de vedere intelectual, fapt mereu subliniat de autoarea jurnalului. Jurnalul (care num\xc4\x83r\xc4\x83 aproape 900 de pagini) st\xc4\x83 la baza unei piese de teatru Alice nu \xc8\x99tie s\xc4\x83 moar\xc4\x83, scris\xc4\x83 de Gheorghe Tru\xc8\x9b\xc4\x83, pus\xc4\x83 pentru prima dat\xc4\x83 \xc3\xaen scen\xc4\x83 de regizorul Mircea Corni\xc8\x99teanu la Teatrul Na\xc8\x9bional din Craiova._NEWLINE_Alte documente ap\xc4\x83rute postum sunt Scrisori c\xc4\x83tre fiul \xc8\x99i fiica mea, volum ap\xc4\x83rut la editura Dacia \xc8\x99i Scrisorile din Coste\xc8\x99ti, ap\xc4\x83rute sub \xc3\xaengrijirea Constandinei Brezu la editura Albatros, cuprinz\xc3\xa2nd coresponden\xc8\x9ba purtat\xc4\x83 de Alice Voinescu  pe c\xc3\xa2nd se afla \xc3\xaen satul Coste\xc8\x99ti, cu o prieten\xc4\x83 - Florica Rarincescu.'